张镃
戏效乐天体
去日不可再，来日焉可虚。
直待百事足，漫把四大拘。
黄河几曾清，白发莫旋乌。
全福贵安然，真乐难强图。
朴直自许我，才能不如渠。
已盟方寸心，免苦六尺躯。
登台值明时，击壤容匹夫。
轻车历野寺，小船泛晴湖。
金鲫池内观，白猿洞前呼。
孤山未学林，长堤且怀苏。
珍实不满器，醇醪只携壶。
更带两耳铛，旋煮四腮鱼。
意均饱暖适，迹或升沉殊。
达人旷大观，万象归一途。
凡鼎鸡变化，佛性狗有无。
快答此话头，拟议计即疎。